和黄節推陪王守泛舟
作者：劉攽
朝代：宋

paragraphs: 清池堪百畝，珍木多十圍。
灌泉昔未盈，移樹今更肥。
境豁自心匠，宴游及韶輝。
居然坐高齋，不減臨郊扉。
青旗貰凍酒，春服成單衣。
游人半童叟，好鳥偕鳴飛。
彤襜照銀章，賓從相因依。
置觴面高軒，密坐羅芳菲。
清笳急鳴鼓，紅粧耀遲暉。
澄潭止可鑑，畫檝相與揮。
曳裾載筆簡，自顧才也微。
之子傾蓋賢，賞心諒云稀。
長歌善必賡，舊令繁勿違。
徒令夕陽暝，不醉終無歸。